google/wiki40b huggingface dataset:
Rambo Amadeus

Oppvekst

Rambo Amadeus ble født i Kotor i Montenegro, som da var en del av Jugoslavia. Amadeus' musikalske karriere begynte da han gikk på videregående skole i Montenegro. Samtidig som han var involvert i flere lokale band, komponerte han musikk og sang. Da han begynte på universitetet i Beograd, var han også aktiv i flere band.
Han studerte ved Beograds universitet, og i tillegg til sin musikalske karriere jobbet han også i en periode som selger. Han var også profesjonell seiler og deltok i flere regattaer på vegne av hjemlandet. I 1988 startet Amadeus' artistkarriere for fullt da han slapp ut sitt første album, O tugo jesenja. Til tross for at albumet ikke solgte mye, fortsatte han i musikkbransjen. Hans neste album het Hoćemo gusle og kom ut i 1989.

1990-årene

I begynnelsen av 1990-årene var Rambo Amadeus blitt en etablert artist i Montenegro. Hans tredje album Psihološko Propagandni ga han ut i samarbeid med M-91 i slutten av 1991 – samtidig som Jugoslavia-krigene herjet for fullt. Etter utgivelsen av albumet, dro Rambo Amadeus på sin første turne. Han fikk flere intervjuer på tv og radio, og han var også den første fra Montenegro til å turnere i Makedonia og Slovenia etter at disse landene hadde fått sin selvstendighet. 
29. desember 1992 holdt han en konsert i Skopje i Makedonia. Konserten ble spilt inn, og den ble den første av hans fire plateutgivelser i 1992: Kurac (konsertalbum), Pička, Govno og Sisa. 
I 1995 utga han albumet Muzika za decu, og i juli samme år spilte han inn albumet Mikroorganizmi i Paris sammen med Goran Vejvoda. 
I slutten av 1996 kom albumet Titanik i samme musikalske stil som alle hans andre album. Etter utgivelsen var han på turne i Slovenia, der han spilte inn sitt andre konsertalbum R.A. u KUD France Prešern. Albumet ble spilt inn under to konserter i Ljubljana i april 1997. Samme år turnerte han også i Bosnia-Hercegovina. 
9. juni 1998 hadde han en opptreden i Beograd og tok kort tid etter en pause fra musikkarieren. Han flyttet til Nederland, men etter bare fire måneder flyttet han tilbake til Beograd og gjenopptok musikkarrieren.

2000-årene

I 2000-årene slapp han album Don't Happy, Be Worry sammen med produsent Iztok Turk. I 2004 utga han ut sitt tredje konsertalbum, Bolje jedno vruće pivo nego četri ladna i 2005. Etter dette arbeidet han med bandet Kal i 2007 og slapp et nytt album i juli 2008.

Eurovision Song Contest 2012

I desember 2011 ble Rambo Amadeus valgt av kringkasteren RTCG til å representere Montenegro i Eurovision Song Contest 2012 i Baku i Aserbajdsjan. Han deltok med låten «Euro Neuro». Han deltok i den første semifinalen tirsdag 22. mai 2012, men kvalifiserte seg ikke til finalen.
Søgnesletta

Søgnesletta er en veistrekning i Søgne i Vest-Agder, en del av E39 på Klepland. Søgnesletta er «siste slette etter svingen når man kan se Tangvall». På stedet er det 80-sone, et felt i hver retning og ingen midtdeler.
Kjærlighet

Kjærligheten i filosofien

Begrepet kjærlighet har naturlig nok vært et yndet tema i litteratur og filosofi siden den greske antikken. Begrepet er filosofisk spesielt knyttet til Platon og hans åndelære, og tankegangen hans har hatt stor virkning for synet på kjærligheten i kristendommen og europeisk litteratur, spesielt i middelalderen og romantikken. 
Platon utvikler tanken om den ideelle kjærligheten, frigjort fra materielle bånd. 
Gresk tankeverden, og dernest latin, deler kjærligheten i tre grunnleggende deler. På gresk skilles det derfor mellom Eros (med avledningen erotikk), filia eller vennskap, og agape, den oppofrende kjærlighet, å bli elsket uavhengig av ens handlinger, som fikk mye å si for kristen tenkning.

Språkhistorie

De skandinaviske landene er unike fordi de skiller mellom kjærlighet på den ene siden, og elskov på den andre. Det har vært framlagt, blant annet av filosofen Tore Frost, at dette skriver seg fra kristen påvirkning. I flere europeiske språk skilles det ikke mellom verbet og substantivet, slik at vi får ordparene love og make love på engelsk, liebe og lieben på tysk, amour og aimer på fransk. Vårt tilsvarende verb er «å elske». 
Kjærlighetsbegrepet er tradisjonelt ikke synonymt med elskovsbegrepet, fordi det rent begrepsmessig favner videre enn ren «elsk-hug». Det er grunner til å tro at det skriver seg fra det latinske Caritas, som er en oversettelse av gresk agape, altså den oppofrende kjærligheten.
22. november

Navnedag

Cecilie, Silje, Sissel
Navnedagen er etter kirkemusikkens og sangens skytshelgen, St. Cecilia, som døde som martyr i 230
Graham-Paige 835

Graham-Paige 835 ble introdusert på  New York Bil Show i januar 1928. Den var den største blant det årets Graham-Paiges biler. Det var drevet av en 120 Hk, 5 279 mm³ (5,2 liter) åtte-sylindret rekkemotor kjøpt fra Continental. Overføringen var et Warner-gear med fire hastigheter, første kun ment som en reserve eller nødsituasjon. Den startet normalt i andre gear og tredje og fjerde som et toppgear, avhengig av veiforholdene. Den hadde 4 300 mm akselavstand. Bilen hadde ballongdekk og stålfelger.
835 modellen ble revidert i 1929 og tilbudt i to størrelser, kalt 827 og 837, henholdsvis 3 200 og 3 500 mm akselavstand. Motoren var montert på gummikloser.

Pavens limousin

En Graham-Paige 837 limousin ble gitt  Pave Pius XI og ble en av de første pavelige biler.
Olje- og gassfelt på norsk kontinentalsokkel

Olje- og gassfelt på norsk kontinentalsokkel inneholder tabeller med informasjon over olje- og gassfelt på norsk kontinentalsokkel. Tabellene er basert på Oljedirektoratets definisjon av et felt, det vil si at det skal eksistere en godkjent  
plan for utbygging og drift (PUD) for petroleumsforekomsten.  Funn under planlegging, men uten PUD, er dermed ikke inkludert i tabellene.  Dette gjelder for eksempel Johan Sverdrup-funnet.
Storvatnet (Sortland)

Storvatnet (Sortland) er en 0,73 km² stor innsjø i Sortland kommune. Storvatnet ligger 152 moh på Hinnøya og er en del av Djupfjordvassdraget. Kraftverket Djupfjord I kraftverk utnytter et fall på 144 meter fra Storvatnet til havnivå i Djupfjorden. Før reguleringa var Storvatnet et ørretvatn, men etter reguleringen forsvant gytemulighetene for ørret. I stedet har røye overtatt vannet.
Storvatnet er oppdemmet og reguleres 19 meter mellom 152 og 133 moh. Opprinnelig konsesjon er fra 1951. Den ble revidert i 1955.
Spartacus (film)

Handling

Historien handler om den berømte Spartacus, som etter selv å ha vært slave, nærmere bestemt gladiator, ledet et stort slaveopprør imot det romerske herredømme. Slavenes intensjon var å flykte fra landet og komme tilbake til deres hjemsted eller bare vekk fra slavetilværelsen, derved å oppnå frihet.

«I am Spartacus!»

Filmens mest kjente sekvens er hvor slavene er blitt tatt til fange etter opprøret og romerne ber dem om å utpeke sin leder, Spartacus, mot at romerne skåner deres liv. I stedet reiser hver enkelt av de andre slavene seg opp, og erklærer seg som Spartacus med utropet «I am Spartacus» (Jeg er Spartacus) og vil derved dele skjebne med Spartacus.
Dette er ofte blitt parodiert. Den mest kjente er kanskje fra Monty Pythons Profeten Brians liv og historie. Brian er en av en gruppe som skal korsfestes, og da en vakt kommer for å løslate Brian og spør hvem han er, roper alle fangene «I am Brian».
Umaria (distrikt)

Demografi

Ved folketellingen i 2011 var det 643 579 innbyggere i distriktet, mot 515 963 i 2001. Den urbane befolkningen utgjør 17,17 % av befolkningen.
Barn i alderen 0 til 6 år utgjorde 15,45 % i 2011 mot 18,94 % i 2001. Antallet jenter i den alderen per tusen gutter er 946 i 2011 mot 959 i 2001.
Helge Brattebø

Bakgrunn

Brattebø er siv.ing. (1977) og dr.ing. (1983) fra NTH, og har bakgrunn blant annet som forsker ved vannrensegruppa NTH/SINTEF, overingeniør hos ingeniørfirmaet Reinertsen, og regionsjef hos tidligere Østlandskonsult (nå del av COWI). Han har arbeidet ved NTNU siden 1989, først som programkoordinator for strategiprosjektet Teknisk miljøvitenskap, så leder for Avdeling for miljøstudier ved Senter for miljø og utvikling (SMU), og deretter en av initiativtakerne og leder av NTNUs Program for industriell økologi (IndEcol). Brattebø ble tilsatt som professor ved Institutt for vann- og miljøteknikk (IVM) i 1998, og arbeidet her til utgangen av 2012, inkl. opphold som gjesteprofessor ved Centre for Industrial Ecology ved Yale University i USA (2003/2004) og ved MIT Portugal Programme, Técnico Lisboa (2010/2011). Han er siden 2001 medredaktør for tidsskriftet Journal of Industrial Ecology og har hatt ulike verv innen International Scociety for Industrial Ecology. Fra og med januar 2013 har Brattebø hatt sin professorstilling ved Program for industriell økologi og Institutt for energi og prosessteknikk (EPT) på NTNU.
Brattebø underviser i fagfeltet industriell økologi, og har for tiden ansvaret for emnene TEP4295 Miljøanalyse og industriell økologi og TEP4310 Avfallsteknologi og ressursgjenvinning. I sin forskning arbeidet han i starten av sin karriere med prosesser for rensing av drikkevann og avløpsvann, og metodikk innen industriell renere produksjon. De senere år har han forsket innen industriell økologi og miljøsystemanalyse, anvendt på ulike infrastruktursystemer - herunder avfall, vannforsyning og avløp, bruer, bygningsmasse, og fjernvarmenett. En viktig problemstilling har vært å undersøke hvordan slik infrastruktur i samfunnet presterer miljømessig og økonomisk i livsløpsperspektiv, og hva som er viktige faktorer for forbedringer. Denne forskningen innebærer modellutvikling, dynamiske simuleringer og systemanalyse av material-, energi- og avfallsstrømmer, og deres konsekvenser mht utslipp, miljø og kostnad.
Brattebø har veiledet ca. 25 PhD- og 70 MSc-studenter, og han har publisert ca 85 forskningsartikler i internasjonale journaler med fagfellevurdering. Brattebø er medlem av Norges Tekniske Vitenskapsakademi siden 1996.
Sjøforklaring

Sjøforklaring er en prosess som gjennomføres etter alvorlige havarier og ulykker i sjøfarten.

Danmark

I Danmark er sjøforklaring (søforklaring) en vitneforklaring som avgis under søforhør i forbindelse med ulykker eller andre hendelser til sjøs. Den avgis blant annet av skipsføreren og mannskapet for den lokale byret eller – hvis det dreier seg om København – i Sø- og Handelsretten. Formålet med en sjøforklaring er på en hurtig og enkel måte å sikre seg bevis for et faktisk hendelsesforløp av omstendigheter inntruffet til sjøs. Sjøforklaringen skal som regel avgis i den første havnen besetningen ankommer til etter hendelsen.

Norge

I Norge var sjøforklaring en prosess som ble gjennomført etter alvorlige ulykker på norske skip. Hensikten med en sjøforklaring var å innhente fakta, både for å bidra til at tilsvarende ulykker ikke skjer og for å legge grunnlag for eventuell straffeforfølging hvis straffbare forhold kunne påvises. Bakgrunn til sjøforklaring går helt tilbake til Rôles d'Oléron på 1100-tallet.
Sjøforklaring ble avholdt ved alvorlige personskader og større skader på fartøyet. I Norge ble sjøforklaring holdt ved tingretten. I utlandet utenom Norden ble sjøforklaring holdt ved såkalt konsulrett, dvs en domstol opprettet av norske myndigheter i det enkelte tilfelle.
1. juli 2008 opphørte ordningen med sjøforklaring, og sjøulykker undersøkes deretter av Statens havarikommisjon for transport. Etterforskning av straffeansvar ble fra samme dato lagt til politiet.
Broager

Broager (tysk: Broacker og lokalt: Broue) er hovedby på halvøya Broager Land i Sønderjylland med 3.320 indbyggere (2017).
Byen befinner seg 5 km øst for Egernsund, 8 km syd for Vester Sottrup og 11 km vest for Sønderborg. Broager hører til Sønderborg kommune og ligger i Region Syddanmark. I byen ligger Broager kirke fra middelalderen.
Skagastølsbu

Skagastølsbu (1758 moh.), også kalt Hytta på Bandet, er en hytte som ligger ved foten av Storen, mellom Skagastølsbreen og Midtmaradalsbreen, i fjellområdet Hurrungane. Skagastølsbu ble bygget i 1894 og er en oppmurt steinhytte med trebekledning innvendig. Hytta ligger i et værhardt område og har blitt redningen for mange fjellklatrere som har kunnet søke ly der etter å ha blitt overrasket av dårlig vær.
Hytta er eiet og drevet av DNT Oslo og Omegn som nødbu. Luster Rødekors har ansvaret for nødutstyret i hytta.  Mangel på sikkert sted å rømme i tilfelle brann gjør at det ikke kan tilbys overnatting. Sommeren 2016 ble alt utenom steinveggene skiftet til nye materialer i solide dimensjoner. Turfolk og klatrere er velkommen inn, men rydd opp etter deg og ta med søppelet hjem.
Bergiselbakken

Historie

Ski-Club Innsbruck ble stiftet i 1906, og hadde de første årene flere små hoppbakker av snø. Den første permanente hoppbakken ved Innsbruck ble bygd ved Husslhof i 1908.
Den første hoppbakken på Bergisel var en naturbakke som ble tatt i bruk i 1927. Vinneren av åpningsrennet, Heinrich Mayerl, hoppet 47,5 meter. Det første tårnet av tre ble bygd året etter. Bakken ble ombygd og utvidet til VM i 1933 (egentlig FIS-renn som fikk VM-status mange år senere). Norske Birger Ruud satte bakkerekord med 74 meter, men Norge deltok ikke i VM.
Under 2. verdenskrig forfalt bakken, og den ble revet etter at tårnet falt sammen i 1941 og fire personer omkom og flere ble skadet. De omkomne og skadde var fotballspillere fra SV Villingen og SV Innsbruck som var på besøk i bakken under en fotballturnering. Bergiselbakken ble gjenoppbygd i 1949.
Den tysk-østerrikske hoppuka startet opp i 1953, med rennet i Bergiselbakken som det tredje av de fire rennene. Bare fire ganger har rennet i Innsbruck ikke vært det tredje i Hoppuka: i 1956/57, 1961/62 og 1962/63, da det gikk før nyttår som det andre av de fire rennene, og under den 20. Hoppuka i 1971/72, da rennene i Oberstdorf og Innsbruck byttet plass og Hoppuka ble åpnet i Innsbruck. Rennet i Innsbruck holdes vanligvis den 3. eller 4. januar.
Bergiselbakken har siden blitt ombygd flere ganger, blant annet foran OL i 1964 og 1976. Den siste større ombyggingen ble gjort i 2001–02, da bakken ble nykonstruert av den irakisk-britiske arkitekten Zaha Hadid. Den ombygde bakken ble første gang brukt under Hoppuka i januar 2002, og ble offisielt åpnet 14. september samme år.
Under snøbrettkonkurransen Air & Style som ble holdt i Bergiselbakken 4. desember 1999 oppsto det panikk blant publikum, og fem mennesker ble trampet eller klemt ihjel. Fem personer ble alvorlig skadet; én av dem døde som følge av skadene i september 2003. Til sammen ble 38 personer skadet i ulykken.
Hoppukerennet 4. januar 2008 måtte avlyses og flyttes til Bischofshofen fordi vedvarende, sterk fønvind gjorde det umulig å hoppe i Bergiselbakken. I stedet ble det holdt to renn i Bischofshofen. Dette var første gang et renn i Hoppuka ble avlyst. Foran rennet i Innsbruck i 2009 ble det satt opp et vindseil for å skjerme Bergiselbakken mot vinden.

Bakkerekorder

Anerkjent bakkerekord er 138 meter, satt av Michael Hayböck (Østerrike) i verdenscupen (Hoppuka) 4. januar 2015.
ISorreisa.no

iSorreisa.no var en nettavis for Sørreisa kommune i Troms fylke. Den oppstod først i 2006 under navnet Sørreisaportalen, men ble redesignet og relansert i august 2007. Nettavisen leverte nyheter fra kommunens hendelser og dens politiske liv. Driften av nettavisen ble i juli 2009 revurdert og lagt på is.
Sandefjord ungdomskorps

Sandefjord Ungdomskorps (SUK) ble stiftet 10. februar 1925. SUK er et tradisjonsrikt korps og har vært og er en av grunnpilarene i Sandefjord bys musikkliv i over 80 år. Korpset har idag en ren janitsjarbesetning, bestående av ca. 60 musikere.
Av tradisjonelle konsertoppdrag kan nevnes Nyttårskonserten i Hjertnes Kulturhus, arrangert av SUK hvert år siden 1983. SUK har også deltatt jevnlig under NM for Amatørkorps, som hvert år avholdes i Trondheim. Beste plassering er 3.-plass i Elitedivisjonen i 1997.

Dirigent

Odd Terje Lysebo har vært Sandefjord Ungdomskorps sin dirigent
siden 1991. Han har en bred musikalsk bakgrunn, med blant annet
studier i teori og komposisjon med komponisten Antonio Bibalo, og i
direksjon med Øivin Fjeldstad, Igor Markevitsj og Frederick Fennell.
I dag er han en anerkjent dirigent i så vel Norge som resten av
Europa, USA og Canada. I Norge har han blant annet dirigert samtlige
forsvarsmusikkorps og er stadig benyttet som gjestedirigent både i
inn- og utland. Han har gjestedirigert i de fleste europeiske land,
bl.a. det berømte franske korpset “Musique de la Garde Republicain
de Paris”. I USA har han dirigert bl.a.“The United States Army Band”,
“The United States Navy Band” og “The United States Army
Field Band”.
Lysebo er også stadig benyttet som gjesteforeleser og
gjestedirigent ved flere universiteter i USA, blant annet ved
“Eastman School of Music”, “Northwestern University”, “St. Olaf
College”, “Luther College” og “Concordia College”.
Mye av sin tid har Odd Terje Lysebo viet samtidsmusikk.
Flere norske og utenlandske komponister har skrevet og tilegnet
musikk til ham. Han har dirigert flere verdenspremierer,
europeiske og norske uroppførelser av en rekke betydningsfulle
verk av komponister som bl.a. Yngve Slettholm, Karel Husa,
Warren Benson og Michael Colgrass.
Odd Terje Lysebo er født i 1949 og bor i Larvik. Han har
mottatt en rekke priser for sitt arbeid, bl.a. Larvik kommunes kulturpris,
Hedrum Sparebank Kulturpris og Orpheus Award for sitt arbeid
innen amerikansk musikkliv.
Skyting under Sommer-OL 2012 – Skeet menn

Nye rekorder og ny seier til Hancock

Etter at de tre første seriene var skutt på konkurransens første dag ledet tittelforsvarer Vincent Hancock fra USA med to duer på danske Anders Golding og Qatars Nasser Al-Attiyah. Norsk Tore Brovold hang etter allerede fra første dag, og med 6 bom på de første 75 skuddene var han i realiteten sjanseløs på finaleplass. Da alle 5 serier i innledende skyting var ferdigskutt, hadde Hancocks forsprang til Golding minket til ett poeng, mens Al-Attiyah og russiske Valeriy Shomin var to treff bak. Hancock hadde da satt ny olympisk rekord i innledende skyting med 123 duer. Brovold endte på 27.-plass i kvalifiseringen med 113 treff. I finalen var Hancock utilnærmelig med 25 treff av 25 mulige og nok en ny olympisk rekord. Danske Golding traff med 24 skudd og sikret seg sølvmedaljen. Al-Attiyah og Shomin måtte i omskyting om bronsemedaljen, der rallyføreren og skytteren fra Qatar sikret seg medaljen.
Ionotus alector

Levevis

Disse sommerfuglene lever i skog, særlig tropisk regnskog.

Utbredelse

Arten er utbredt i det sørøstlige Brasil, i Paraguay og det nordlige Argentina.
Malene Schwartz

Biografi

Etter sin elevtid på Privatteatrenes teaterskole kom hun i 1957 til Alléscenen, etterfulgt av et par år ved Det Ny Teater en ni år lang tilknytning til Det kongelige Teater. Senere ansatt på Det ny Scala, ABC Teatret, i Cirkusrevyen og i Tivoli, hvor hun fikk mulighet til å utfolde sitt store talent som musikalskuespillerinne, i det klassiske repertoar, i de moderne lystspill og i revysammenheng.
På slutten av 1970-tallet ble hun kjent som Maude Varnæs i tv-serien Matador.
Hun har også vært direktør for Bristol Teatret, Aveny Teatret og Aalborg Teater. Hun er nå direktør for Folketeatret.
I 2000 ble Schwartz utnevnt til ridder av 1. grad av Dannebrogordenen.
Ulvekors

Ulvekors, også omtalt som islandsk kors og torskors, er et symbol og en amulett fra norrøn tid formet som et likearmet kors med et hult kors inni og den ene korsarmen forlenget i et ulve- eller dragehode. Det kan tolkes som en sen utgave av torshammeren («Mjølner»), og blir knyttet til tidlig norrøn kristendom. Det første ulvekorset ble funnet i 1910 på Foss i Hrunamannahreppur kommune i Suðurland på Island, og er nå utstilt i Nasjonalmuseet i Reykjavik. Det er datert til vikingtid omkring år 1000.

Annen betydning

«Ulvekors» kan også betegne en vernefomel mot ulver.
Kommermoen

Kommermoen er en gård i Vefsn som ligger i nordhellinga av fjellet Heilfjell (Kommerfjell). Mot sør strekker gården seg mot toppen av fjellet, der det grenser mot Nilsskogen. I nord grenser gården mot Perjorda, og i nordvest mot Blåfjellet. I øst grenser gården mot Ømmervassbukta.
Vega-test

Vega-test er en diagnosemetode innenfor alternativ behandling som utføres med et elektrisk apparat og som angivelig skal kunne påvise allergier og andre sykdomstilstander hos pasienten. Apparatet som benyttes er en videreføring av et apparat utviklet av Reinholdt Voll på 1950-tallet som en form for elektroakupunktur. Helmut Schimmel modifiserte teknikken og introduserte på 1970-tallet apparatet som Vega-tester.
En rekke medisinske organisasjoner har frarådet Vega-test, blant disse National Institute for Health and Clinical Excellence, Australian College of Allergy, Australasian Society of Clinical Immunology and Allergy, American Academy of Allergy, Asthma and Immunology og Allergy Society of South Africa. I 1990 fikk en behandler på New Zealand kritikk fra den medisinske disiplinærkomité for å ha anvendt en Vega-tester i sin praksis. En canadisk behandler fikk tilsvarende reprimande i 1999.
Gjennomgang av tilgjengelig dokmentasjon i den medisinske litteratur indikerer at elektrodermal testing slik den utføres ved en Vega-test er uegnet til å påvise allergier.
Wolfen

Handling

I New York City blir en forretningsmann og flere uteliggere utsatt for bestialske drap som politiet ikke skjønner noe av. Den tvilsomme etterforskeren Dewey (Finney) settes på saken, og etter flere tegn som tyder på at de drepte har blitt angrepet av råvdyr, tilkaller han en ulveekspert. I forbindelse med etterforskningen får han stifte bekjentskap med en indiansk legende kalt "ulve-ånden", som omhandler mennesker som forvandler seg til ulver.

Om filmen

Wolfen ble første gang vist under en varulv-festival tidlig på 1980-tallet, sammen med Joe Dantes The Howling og John Landis' En amerikansk varulv i London. Filmen er den minst kjente av de tre, men har likevel maktet å etablere en liten kult av tilhengere, delvis p.g.a. dens uvanlige behandling av temaet varulver.
Filmen ble ikke vist på kino i Norge, men ble utgitt på video rundt 1984.
William Hill

William Hill plc er et av Storbritannias største spillselskaper. Hovedkontoret ligger i London-forstaden Wood Green og Harehills i Leeds. Selskapet er registrert på London Stock Exchange og er en del av FTSE 100-Indeksen. Selskapet var hadde en markedsverdi på over 4 milliarder euro den 2. august 2013.

Historie

Selskapet ble grunnlagt av William Hill i 1934, da det ble forbudt med gambling i Storbritannia. Selskapet skiftet eiere flere ganger før det ble kjøpt opp av Sears Holdings i 1971, og deretter av Grand Metropolitan i 1988, deretter Brent Walker i 1989.
Seiling under Paralympiske sommerleker 2016

Seiling under Paralympiske sommerleker 2016 ble arrangert i Marina da Glória i Rio de Janeiro fra 12. til 17. september 2016. 80 utøvere deltok, og menn og kvinner konkurrerte sammen.
Kagge

Kagge er en tønneformet beholder for transport, oppbevaring og servering av drikke. Størrelsen på kagger kan variere, og betegnelsen brukes helst om kar som rommer mindre en åtting (15 – 17 liter). 
På Bayeuxteppet fra 1100-tallet er det avbildet en mann som bærer en lang, smal kagge på skulderen, og i Oberflacht i Tyskland er det funnet en dreid kagge fra 500- eller 600-tallet.
Små kagger er helst brukt til brennevin mens større kagger var brukt til øl eller melk. Kagger kan være laget av tre, keramikk eller metall. Kagger av tre er som oftest lagget, men det forekommer også kagger av tre som er dreid i tønneform. Større kagger har gjerne en bærehank eller bærerem.  
I eldre tid hadde man et gjestebud som ble kalt kaggelag eller skotøl. Det var et sammenskuddslag. Hver gjest hadde med en kagge øl, og den natten gjestebudet ble holdt ble kalt for kaggenatt.
Synonymer: brennevinsdunk, brennevinskagge, butel, butt, dunk, flaske, tredunk.